O‘zbekiston Respublikasi Oliy Majlisi huzuridagi Nodavlat notijorat tashkilotlarini va fuqarolik jamiyatining boshqa institutlarini qo‘llab-quvvatlash jamoat fondi mablag‘larini boshqarish bo‘yicha Parlament komissiyasining 2020-yildagi faoliyati va

O‘zbekiston Respublikasi Oliy Majlisi huzuridagi Nodavlat notijorat tashkilotlarini va fuqarolik jamiyatining boshqa institutlarini qo‘llab-quvvatlash jamoat fondi mablag‘larini boshqarish bo‘yicha Parlament komissiyasining (bundan buyon matnda Parlament komissiyasi deb yuritiladi) axborotini eshitib, O‘zbekiston Respublikasi Oliy Majlisi Qonunchilik palatasining Kengashi va O‘zbekiston Respublikasi Oliy Majlisi Senatining Kengashi ta’kidlaydiki, Parlament komissiyasi tomonidan 2020-yilda nodavlat notijorat tashkilotlari, ommaviy axborot vositalari, fuqarolik jamiyatining institutlari faoliyatini tashkiliy-huquqiy, moliyaviy-iqtisodiy va institutsional jihatdan qo‘llab-quvvatlash, ijtimoiy sheriklikni mustahkamlash, xalq deputatlari mahalliy Kengashlari huzuridagi ijtimoiy sheriklik bo‘yicha jamoat komissiyalarining faoliyatini yanada takomillashtirishga alohida ahamiyat qaratildi. 
 O‘zbekiston Respublikasi Oliy Majlisi huzuridagi Nodavlat notijorat tashkilotlarini va fuqarolik jamiyatining boshqa institutlarini qo‘llab-quvvatlash jamoat fondi tomonidan (bundan buyon matnda Jamoat fondi deb yuritiladi) 2020-yilda nodavlat notijorat tashkilotlari, ommaviy axborot vositalari va fuqarolik jamiyatining boshqa institutlarini qo‘llab-quvvatlash uchun 38 mlrd. 33,9 mln. so‘m mablag‘ ajratilgan. 
 Jumladan davlat subsidiyalarining ajratilishi va ularni o‘zlashtirish doirasida 2020-yilda jami 11 ta tashkilot, ya’ni “Yuksalish” umummilliy harakati, Xalqaro press-klub, Fuqarolik jamiyatini rivojlantirish markazi, “Taraqqiyot strategiyasi” markazi, Shanxay hamkorlik tashkilotining xalq diplomatiyasi markazi, “Ma’rifat targ‘ibotchilari” jamiyati, “Ijtimoiy fikr” jamoatchilik markazi, O‘zbekiston nodavlat notijorat tashkilotlari milliy assotsiatsiyasi, O‘zbekiston elektron ommaviy axborot vositalari milliy assotsiatsiyasi, O‘zbekiston nogironlar jamiyati hamda O‘zbekiston nogironlar assotsiatsiyasi faoliyatini qo‘llab-quvvatlash, ijtimoiy ahamiyatga molik tadbirlarni amalga oshirish uchun 23 mlrd. 389,7 mln. so‘m mablag‘ ajratilgan. 
 Shuningdek davlat ijtimoiy buyurtmalari doirasida 13 ta vazirlik va idora, mahalliy davlat hokimiyati organlarining 5 mlrd. 200 mln. so‘mlik 15 ta buyurtmasi tanlovga qo‘yilgan hamda Parlament komissiyasining qaroriga muvofiq 15 ta tashkilotning davlat ijtimoiy buyurtmasiga 5,2 mlrd. so‘m mablag‘ ajratilgan. 
 Jumladan jamiyatda sog‘lom turmush tarzini qaror toptirish, yosh avlodni ma’nan yetuk, jismonan sog‘lom etib tarbiyalash, xotin-qizlar hamda keksalarni qo‘llab-quvvatlashga ko‘maklashish maqsadida 4 ta ijtimoiy buyurtma loyihasi uchun 900 mln. so‘m, tadbirkorlikni rivojlantirish, aholi bandligini ta’minlash orqali jamiyatda kambag‘allikni qisqartirish maqsadida 6 ta ijtimoiy buyurtma loyihasiga 2 mlrd. 250 mln. so‘m mablag‘ yo‘naltirilgan. 
 Bundan tashqari davlat granti loyihalarini amalga oshirish doirasida 70 ta ustuvor yo‘nalishni qamrab olgan davlat grantining 5 ta tanlovi o‘tkazilgan hamda ularda jami 882 ta nodavlat notijorat tashkilotining, ommaviy axborot vositalarining va fuqarolik jamiyatining boshqa institutlarining 237 ta loyihasiga 9,2 mlrd. so‘m ajratilgan. 
 Xususan, “Jamiyat va oilada sog‘lom ijtimoiy-ma’naviy va tibbiy muhitni ta’minlashda fuqarolik jamiyati institutlarining faolligini oshirish” yo‘nalishidagi birinchi tanlovda nodavlat notijorat tashkilotlarining pandemiyaga qarshi kurashishda O‘zbekiston Respublikasiga koronavirusning kirib kelishi va tarqalishining oldini olish bo‘yicha chora-tadbirlar dasturini tayyorlash bo‘yicha respublika maxsus komissiyasi bilan hamkorlik qilishga qaratilgan tashabbus asosida kiritgan 32 ta grant loyihasi 1,3 mlrd. so‘mga moliyalashtirilgan. 
 Hisobot davrida Parlament komissiyasi tomonidan nodavlat notijorat tashkilotlari va fuqarolik jamiyati boshqa institutlarining moliyaviy erkinligini ta’minlash, mablag‘larning maqsadli sarflanishi ustidan samarali nazorat olib borish, loyiha va dasturlarning ijtimoiy samaradorligini oshirish maqsadida monitoring o‘tkazilgan. 
 Maqsadsiz va noto‘g‘ri sarflangan 1 mlrd. 118,5 mln. so‘mlik davlat subsidiyasi, 172,9 mln. so‘mlik ijtimoiy buyurtma, 238,9 mln. so‘mlik davlat granti mablag‘lari monitoring natijalaridan kelib chiqib qaytarilgan.
 2020-yil davomida Parlament komissiyasining 8 ta yig‘ilishi o‘tkazilib, ularda nodavlat notijorat tashkilotlari va fuqarolik jamiyatining boshqa institutlari faoliyatiga doir hamda jamiyatda ijtimoiy sheriklikni kuchaytirish bilan bog‘liq 50 ga yaqin dolzarb masala ko‘rib chiqilgan.
 O‘tgan davrda Parlament komissiyasi tomonidan amalga oshirilgan ishlar, ajratilgan davlat subsidiyalari va grantlari hamda moliyalashtirilgan ijtimoiy buyurtmalar doirasidagi dastur va loyihalar amalga oshirilishi natijasida 1 771 nafar fuqaroning bandligi ta’minlangan. Ushbu loyihalarda ko‘zda tutilgan maqsadlar aks ettirilgan qariyb 500 xil material 161 mingdan ziyod nusxada tarqatilgan. 
 Umuman, nodavlat notijorat tashkilotlari, ommaviy axborot vositalari va fuqarolik jamiyati boshqa institutlarining faol qo‘llab-quvvatlanishi natijasida ko‘plab ijtimoiy, umum ahamiyatga molik dasturlar hamda loyihalar ro‘yobga chiqarildi. Aniq ijtimoiy-iqtisodiy masalalarni hal etish imkoni yaratildi. Bu esa o‘z navbatida, fuqarolarning huquqiy ongi va madaniyatini yuksaltirish, ijtimoiy faolligini yanada oshirishga ham xizmat qilmoqda. 
 Shu bilan birga Parlament komissiyasining nodavlat notijorat tashkilotlarini, ommaviy axborot vositalarini va fuqarolik jamiyatining boshqa institutlarini yanada rivojlantirish, ularning mamlakatda demokratik islohotlarni chuqurlashtirish hamda fuqarolik jamiyatini taraqqiy ettirish jarayonlaridagi ishtirokini kengaytirishga ko‘maklashish borasidagi faoliyatida ayrim kamchiliklarga ham yo‘l qo‘yilgan. 
 Xususan, Qoraqalpog‘iston Respublikasi Jo‘qorg‘i Kengesi, xalq deputatlari viloyatlar va Toshkent shahar Kengashlari huzuridagi ijtimoiy sheriklik bo‘yicha jamoat komissiyalari faoliyatini samarali tashkil etish va ularga zarur uslubiy ko‘mak berish borasidagi ishlar lozim darajada olib borilmagan.
 Jamoat fondi faoliyatiga zamonaviy axborot-kommunikatsiya texnologiyalarini, shu jumladan loyihalarni hamda hisobotlarni elektron raqamli imzolardan foydalangan holda elektron shaklda qabul qilish, hujjatlar aylanmasini elektron tarzda yuritish bo‘yicha maxsus dasturiy mahsulotlarni yaratish va joriy etish masalalariga yetarli darajada e’tibor qaratilmagan.
 Shuningdek Jamoat fondi faoliyatiga oid amaldagi bir qator nizomlarni nodavlat notijorat tashkilotlarini va fuqarolik jamiyati institutlarini davlat tomonidan qo‘llab-quvvatlash bo‘yicha bugungi kunda mamlakatimizda olib borilayotgan islohotlarning talabi, ko‘lami, mazmun-mohiyati va asosiy shakllaridan kelib chiqib, yanada takomillashtirish taqozo etilmoqda. Xususan, Parlament komissiyasining davlat subsidiyalari va davlat grantlarini ajratish, davlat ijtimoiy buyurtmalarini berish, Jamoat fondi mablag‘larini taqsimlashga doir bir qator amaldagi nizomlarni maqbullashtirgan holda qayta ko‘rib chiqish zarurati yuzaga kelmoqda.
 Hududlarda nodavlat notijorat tashkilotlari va fuqarolik jamiyati boshqa institutlarining hamkorligini yanada mustahkamlash hamda ularning salohiyatidan keng foydalangan holda, faol jamoatchilik nazoratini amalga oshirishga e’tibor qaratish muhim ahamiyat kasb etadi.
 Bundan tashqari joriy yilda Parlament komissiyasining oldida izchillik bilan amalga oshirilishi lozim bo‘lgan bir qator yangi, ustuvor vazifalar turibdi. Jumladan, O‘zbekiston Respublikasi Prezidentining 2021-yil 4-martdagi “2021 — 2025-yillarda fuqarolik jamiyatini rivojlantirish konsepsiyasini tasdiqlash to‘g‘risida”gi PF-6181-sonli Farmonida nodavlat notijorat tashkilotlari va fuqarolik jamiyatining boshqa institutlarini davlat tomonidan qo‘llab-quvvatlashning yagona vertikal tizimini joriy etish belgilangan. 
 Bunda Jamoat fondining tashkiliy-huquqiy shaklini o‘zgartirish, davlat subsidiyalari, grantlar va ijtimoiy buyurtmalar berish tartibini soddalashtirish, ajratilayotgan mablag‘larni ustuvor ravishda ta’lim, sog‘liqni saqlash, qurilish, kommunal xo‘jaligi kabi sohalardagi muammolarni hal etishga qaratilgan ijtimoiy buyurtmalarga yo‘naltirish, mavjud muammolarni aniqlab, ularning yechimi bo‘yicha takliflar ishlab chiqish hamda ijrosi ustidan ta’sirchan jamoatchilik nazoratini o‘rnatish nazarda tutilgan. 
 Yuqoridagilardan kelib chiqib hamda Parlament komissiyasi va Jamoat fondi faoliyati samaradorligini yanada oshirish, nodavlat notijorat tashkilotlarni va fuqarolik jamiyatining boshqa institutlarini qo‘llab-quvvatlash bo‘yicha ishlarni yanada kuchaytirish maqsadida O‘zbekiston Respublikasi Oliy Majlisi Qonunchilik palatasining Kengashi va O‘zbekiston Respublikasi Oliy Majlisi Senatining Kengashi qaror qiladilar:
 1. O‘zbekiston Respublikasi Oliy Majlisi huzuridagi Nodavlat notijorat tashkilotlarini va fuqarolik jamiyatining boshqa institutlarini qo‘llab-quvvatlash jamoat fondi mablag‘larini boshqarish bo‘yicha Parlament komissiyasining 2020-yilda amalga oshirgan ishlari to‘g‘risidagi axboroti ma’lumot uchun qabul qilinsin.
 2. Parlament komissiyasi raisi A. Shadmanov va Jamoat fondi direktori O. Xusanov zimmasiga:
 nodavlat notijorat tashkilotlari, ommaviy axborot vositalari va fuqarolik jamiyatining boshqa institutlariga davlat subsidiyasi, davlat ijtimoiy buyurtmasi va davlat granti shaklida budjetdan yo‘naltirilgan mablag‘lar hisobiga amalga oshirilgan dastur va loyihalarning natijadorligini tizimli ravishda monitoring qilib borish;
 O‘zbekiston Respublikasi davlat mustaqilligining o‘ttiz yillik bayrami munosabati bilan ma’naviy-ma’rifiy hamda targ‘ibot-tashviqot tadbirlarini tashkil etishga qaratilgan alohida grant tanlovini e’lon qilish; 
 nodavlat notijorat tashkilotlarini va fuqarolik jamiyatining boshqa institutlarini qo‘llab-quvvatlash borasida amalga oshirilayotgan ishlarni ommaviy axborot vositalari orqali keng yoritib borish, jumladan matbuot anjumanlarini muntazam ravishda tashkil etish;
 Qoraqalpog‘iston Respublikasi Jo‘qorg‘i Kengesi, xalq deputatlari viloyatlar va Toshkent shahar Kengashlari huzuridagi ijtimoiy sheriklik bo‘yicha jamoat komissiyalari faoliyatini uslubiy jihatdan yanada samarali tashkil etishga ko‘maklashish; 
 Parlament komissiyasining 2016-yil 20-iyundagi 28-sonli qarori bilan tasdiqlangan “Davlat subsidiyalari ajratishning tartibi va shartlari to‘g‘risida nizom”ni, “Davlat ijtimoiy buyurtmasini berish tartibi va shartlari to‘g‘risida nizom”ni, “Davlat grantlari ajratishning tartibi va shartlari to‘g‘risida nizom”ni, shuningdek “O‘zbekiston Respublikasi Oliy Majlisi huzuridagi Nodavlat notijorat tashkilotlarini va fuqarolik jamiyatining boshqa institutlarini qo‘llab-quvvatlash jamoat fondi mablag‘larini taqsimlash tartibi”ni hamda Parlament komissiyasi ishchi guruhlarining nizomlarini bugungi kun talablari asosida qayta ko‘rib chiqish va tasdiqlash; 
 o‘z faoliyatiga zamonaviy axborot-kommunikatsiya texnologiyalarini, shu jumladan loyihalarni hamda hisobotlarni elektron raqamli imzolardan foydalangan holda elektron shaklda qabul qilish, hujjatlarning elektron aylanmasini yuritish bo‘yicha maxsus dasturiy mahsulotlarni joriy etish ishlarini jadallashtirish vazifalari yuklatilsin. 
 3. Parlament komissiyasi quyidagilar yuzasidan asoslantirilgan takliflar tayyorlash choralarini ko‘rsin:
 nodavlat notijorat tashkilotlari va fuqarolik jamiyatining boshqa institutlarini davlat tomonidan qo‘llab-quvvatlashning yagona vertikal tizimini joriy etish;
 jamoat fondining tashkiliy-huquqiy shaklini o‘zgartirish;
 davlat subsidiyalari, grantlar va ijtimoiy buyurtmalar berish tartibini soddalashtirish;
 Davlat grantlari va ijtimoiy buyurtmalarni tashkil etishda Qoraqalpog‘iston Respublikasi Jo‘qorg‘i Kengesi, xalq deputatlari viloyatlar va Toshkent shahar Kengashlari huzuridagi Qoraqalpog‘iston Respublikasi Jo‘qorg‘i Kengesi, xalq deputatlari viloyatlar va Toshkent shahar Kengashlari huzuridagi nodavlat notijorat tashkilotlari va fuqarolik jamiyatining boshqa institutlarini qo‘llab-quvvatlash jamoat fondlariga ko‘maklashish;
 ajratilayotgan mablag‘larni ustuvor ravishda ta’lim, sog‘liqni saqlash, madaniyat, sport, bandlik, ijtimoiy xizmatlar, ekologiya, qurilish, kadastr, transport, kommunal xo‘jaligi kabi sohalarda muammolarni hal etishga qaratilgan ijtimoiy buyurtmalarga yo‘naltirish;
 2017 — 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasini “Yoshlarni qo‘llab-quvvatlash va aholi salomatligini mustahkamlash yili”da amalga oshirishga oid Davlat dasturida belgilangan tadbirlarni amalga oshirishda fuqarolik jamiyati institutlarining faol ishtirokini qo‘llab-quvvatlash;
 davlat ijtimoiy buyurtmalarini joylashtirish bo‘yicha seminar-treninglar o‘tkazish; 
 davlat organlari bilan ijtimoiy sheriklikni rivojlantirish orqali ijtimoiy buyurtmalarni joylashtirish ko‘lamini kengaytirish; 
 nodavlat notijorat tashkilotlari va fuqarolik jamiyati boshqa institutlari vakillarining huquqiy, iqtisodiy, moliyaviy va ijtimoiy bilimini oshirishga yo‘naltirilgan ishlarni tizimli ravishda tashkil etish;
 fuqarolik jamiyati institutlarining mintaqalarning aniq ijtimoiy-iqtisodiy masalalarini hal etishga, fuqarolarning ijtimoiy faolligini yanada oshirishga qaratilgan dasturlari hamda loyihalarini moliyalashtirish;
 hududlarni ijtimoiy-iqtisodiy rivojlantirish maqsadida nodavlat notijorat tashkilotlari va fuqarolik jamiyatining boshqa institutlari tomonidan ishlab chiqilgan innovatsion g‘oyalar va ishlanmalarni qo‘llab-quvvatlash. 
 4. Qoraqalpog‘iston Respublikasi Vazirlar Kengashiga, tegishliligi bo‘yicha viloyatlar va Toshkent shahar hokimliklariga:
 2021-yilda Qoraqalpog‘iston Respublikasi, Andijon, Qashqadaryo, Namangan, Surxondaryo, Toshkent, Farg‘ona viloyatlari va Toshkent shahrida tashkil etilishi rejalashtirilgan “Nodavlat notijorat tashkilotlari uylari” uchun bino ajratish hamda ularni zarur ofis anjomlari, mebel, buyumlar, texnika va boshqa zarur vositalar bilan ta’minlash;
 mazkur binolarga yangi tashkil etilgan, shuningdek ijtimoiy ahamiyatga ega sohalarda o‘z faoliyatini amalga oshirayotgan nodavlat notijorat tashkilotlarini bepul foydalanish huquqi asosida joylashtirish;
 bo‘sh turgan va samarali foydalanilmayotgan davlat mulki obyektlari negizida nodavlat notijorat tashkilotlari ehtiyojlaridan kelib chiqqan holda “Nodavlat notijorat tashkilotlari uylari”ni tashkil etish tavsiya qilinsin.
 5. Ushbu Qo‘shma qarorning ijrosini nazorat qilish O‘zbekiston Respublikasi Oliy Majlisi Qonunchilik palatasi Spikerining birinchi o‘rinbosari A. Saidov va O‘zbekiston Respublikasi Oliy Majlisi Senati Raisining birinchi o‘rinbosari S. Safoyev zimmasiga yuklatilsin.
 6. Ushbu Qo‘shma qaror qabul qilingan kundan e’tiboran kuchga kiradi.